[Opvolg] Vryheidsfront reageer op verwydering van burgemeester | Krugersdorp News
[Opvolg] Vryheidsfront reageer op verwydering van burgemeester
“Die koalisielid wat vandag die ANC Speaker se onreëlmatighede gesteun het, moet aan die kaak gestel word.”
Die DA-, VF Plus- en IVP-koalisie wat sedert Augustus 2016 deur die EFF gesteun word, is tot ‘n val gebring nadat die ANC Speaker, Patrick Lipudi, op omstrede wyse buite die raad se ordereëls, ‘n mosie van wantroue in die uitvoerende burgemeester Michael Holenstein per geslote stembrief tot stemming gebring het.
Jaco Mulder, woordvoerder van die VF Plus het gesê Lipudi het die afgelope maande herhaaldelik die stadsraad se werksprogram belemmer deur op outoritêre wyse eensydige besluite op die raad af te forseer.
VF Plus-raadslede Tjaart Steenkamp en Amanda de Lange het beide hul onderneming aan die kiesers van Krugersdorp gegee om als in die stryd te werp om die status quo te herstel.
“Die VF Plus gaan as deel van die koalisie op ‘n dringende basis aksie neem teen die onregmatige optrede van die ANC Speaker om die mandaat, wat demokraties deur die kieserspubliek verleen is, so spoedig moontlik te herstel,” het Mulder, wat self teenwoordig was, gesê.
“Die koalisielid wat vandag die ANC Speaker se onreëlmatighede gesteun het, moet aan die kaak gestel word omdat die gebeure die toekoms van enige koalisie in Suid-Afrika in gedrang kan bring.”